L. Žitňanská, poslankyňa: (2009-06-16):
O tom nebudem hovoriť, ale to všetko súvisí, samozrejme, s tým, že dôveryhodnosť justície je dnes pod úrovňou 30 %. Menej ako 30 % ľudí dnes dôveruje justícii. Špeciálny súd je súd, ktorý za krátku dobu svojej existencie si ale dôveru ľudí získal z rôznych dôvodov, možno aj svojou otvorenosťou, pretože každé jedno pojednávanie je pod drobnohľadom médií a sprostredkovane verejnosti. Preto som presvedčená, že dnes je našou povinnosťou urobiť všetko pre zachovanie tejto špecializovanej inštitúcie, pre zachovanie kontinuálneho pôsobenia tejto špecializovanej inštitúcie v jej zložení, tak ako pôsobí dnes. Treba povedať, že na tejto parlamentnej schôdzi máme predložené dve možné riešenia. Je tu vládny návrh zákona o Špecializovanom trestnom súde, o ktorom rokujeme teraz, ale na tejto schôdzi je aj ústavný zákon o Špeciálnom súde, ktorý sme predložili ako opoziční poslanci. A ja som stále presvedčená o tom, že ústavný zákon by bolo to lepšie riešenie. To lepšie riešenie preto, lebo by nebolo možné v budúcnosti nikdy túto špecializovanú súdnu inštitúciu spochybniť, pretože by sme mohli bez obáv z toho, že niekto spochybní túto špecializovanú inštitúciu sa rozprávať a navrhovať a možno prijať aj s plným rešpektom nálezu Ústavného súdu bezpečnostné previerky ako podmienku pre kandidátov Špeciálneho súdu. Hovorím s plným rešpektom pred rozhodnutím Ústavného súdu, to znamená s rezignovaním na tú podmienku opakovaných previerok, pretože by sme možno mohli hovoriť a opakovane sa zhodnúť  na tom, že je dobré, keď má Špeciálny súd aj osobitnú personálnu pôsobnosť. A hovorím o tom preto, pretože myslím si, že dnes v tejto snemovni je potenciál ústavnou väčšinou schváliť zákon o Špeciálnom súde, respektíve zákon o Špecializovanom trestnom súde. A je škoda túto šancu nevyužiť. Nevyužiť túto šancu, aby sme ochránili túto špecializovanú súdnu inštitúciu do budúcnosti pred prípadnými atakmi. Som si vedomá toho, že pravdepodobne v tejto snemovni nie je vôľa prijať ústavný zákon o Špeciálnom súde a vedomá si tejto skutočnosti môžem povedať za seba aj za SDKÚ – Demokratickú stranu, že podporíme vládny návrh zákona o Špeciálnom trestnom súde. Podporíme ho práve preto, že sme si vedomí priorít a tá priorita dnešného dňa je zachovanie kontinuálneho pôsobenia tejto špecializovanej súdnej inštitúcie v jej súčasnom zložení. Budeme určite spoločne s kolegami z opozície diskutovať a predkladať pozmeňujúce návrhy v ústavnoprávnom výbore alebo v pléne. Myslím si, že aj na úrovni zákona je priestor pre debatu o niektorých otázkach, napríklad o tých vstupných previerkach pre kandidátov na sudcov Špeciálneho súdu, pretože stále som presvedčená pri plnom rešpekte k rozhodnutiu Ústavného súdu, že nie je v rozpore s nezávislosťou justície, pokiaľ dobrovoľne sa sudca uchádza o pozíciu a dobrovoľne sa podrobí podmienkam, ktoré sú stanovené zákonom za predpokladu, že je to podmienka pre vstup na Špeciálny súd, ale nie je potrebné túto previerku v budúcnosti opakovať. Ale opakujem, toto budú asi debaty na pôde ústavnoprávneho výboru aj o iných otázkach. Opakujem prioritu SDKÚ – Demokratickej strany v tomto prípade a tá priorita je kontinuálne pôsobenie tejto špecializovanej inštitúcie. A pokiaľ tento atribút v návrhu vládneho zákona o Špecializovanom trestnom súde ostane aj po prerokovaní v druhom čítaní zachovaný, tak SDKÚ – Demokratická strana tento vládny návrh zákona podporí. Ďakujem pekne. (Potlesk.)